Kommissionens forordning (EF) nr. 877/2004

af 29. april 2004

om gennemførelsesbestemmelser til forordning (EF) nr. 2200/96 for så vidt angår meddelelse af priser, der er noteret på markederne for friske frugter og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), særlig artikel 28, stk. 2, og

ud fra følgende betragtninger:

(1) Ifølge forordning (EF) nr. 2200/96 skal medlemsstaterne meddele Kommissionen de priser, der er noteret for bestemte friske frugter og grøntsager på de repræsentative markeder. Gennemførelsesbestemmelserne til disse bestemmelser blev fastsat ved Kommissionens forordning (EF) nr. 659/97(2), ophævet ved Kommissionens forordning (EF) nr. 103/2004 af 21. januar 2004 om gennemførelsesbestemmelser til Rådets forordning (EF) nr. 2200/96 for så vidt angår interventionsordningen for frugt og grøntsager og tilbagekøb fra markedet(3). Der bør derfor vedtages nye gennemførelsesbestemmelser for meddelelse af de priser, der noteres på markederne for friske frugter og grøntsager, og disse bør af klarhedshensyn holdes adskilt fra de gennemførelsesbestemmelser, der gælder for interventionsordningen for frugt og grøntsager og tilbagekøb fra markedet.

(2) Det bør sikres, at de priser, der sendes til Kommissionen for hvert produkt, er sammenlignelige. De bør derfor defineres nogenlunde ensartet i hele EF for så vidt angår afsætningsled, præsentation, kvalitetsklasse og eventuelt sort eller type. De forskellige repræsentative markeder for de enkelte produkter bør også fastlægges. I givet fald bør medlemsstaterne endvidere give Kommissionen de nødvendige forklaringer med hensyn til, hvilke metoder og kriterier der er anvendt til beregning af de pågældende priser.

(3) Oplysningerne bør sendes elektronisk, for at de hurtigt kan blive rundsendt.

(4) Af hensyn til åbenheden bør Kommissionen give medlemsstaterne meddelelse om de priser, der er noteret i hele EF, og om EF-gennemsnittet.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

1. De noteringer, der er nævnt i artikel 28, stk. 1, i forordning (EF) nr. 2200/96, er priser ab pakkeri, uden moms, for produkter i klasse I, sorterede, emballerede og eventuelt på paller, udtrykt i euro pr. 100 kg nettovægt.

2. Medlemsstaterne fastlægger de repræsentative markeder, der er nævnt i artikel 28, stk. 1, i forordning (EF) nr. 2200/96, på grundlag af følgende:

a) de transaktioner, der har fundet sted på markeder, der kan identificeres fysisk i produktionsområdet (engrosmarkeder, auktioner og andre steder, hvor der fysisk udbydes og efterspørges varer)

b) direkte transaktioner mellem producenter i produktionsområdet og individuelle købere (grossister, handlende, distributionscentraler og andre erhvervsdrivende)

c) en kombination af de transaktionstyper, der er nævnt i litra a) og b).

Listen over repræsentative markeder står i bilaget.

Artikel 2

For de produkter, der er nævnt i bilaget, sender medlemsstaterne hver onsdag senest kl. 12 (belgisk tid) Kommissionen en meddelelse med angivelse for hver markedsdag af gennemsnitsprisen i euro pr. 100 kg, der er noteret på de markeder, som står i bilaget, for de produkttyper og/eller -sorter, der står i bilaget, for hvilke der har fundet transaktioner sted i henhold til artikel 1, stk. 2.

Meddelelserne til Kommissionen sendes via det elektroniske system, som Kommissionen angiver.

Kommissionen videresender de modtagne oplysninger til medlemsstaterne tillige med den gennemsnitlige EF-pris for hvert af de pågældende produkter.

Artikel 3

1. Medlemsstaterne giver efter anmodning fra Kommissionen meddelelse om, efter hvilken metode den gennemsnitspris, som er nævnt i artikel 2, stk. 1, er beregnet.

Hvis der forekommer noteringer for de pågældende produkttyper og/eller -sorter for størrelser og/eller præsentationer, der ikke står i bilaget, kan medlemsstaterne beregne gennemsnitsprisen for størrelserne og/eller præsentationerne i bilaget ved hjælp af en omregningskoefficient. Fastsættelsen af omregningskoefficienter er en del af den metode, der er nævnt i første afsnit i dette stykke.

2. Kommissionen opstiller eventuelt fælles retningslinjer for den metode, der er nævnt i stk. 1.

Artikel 4

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. april 2004.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1. Forordning senest ændret ved Kommissionens forordning (EF) nr. 47/2003 (EFT L 7 af 11.1.2003, s. 64).

(2) EFT L 100 af 17.4.1997, s. 22. Forordning senest ændret ved forordning (EF) nr. 1135/2001 (EFT L 154 af 9.6.2001, s. 9).

(3) EUT L 16 af 23.1.2004, s. 3.

BILAG

>TABELPOSITION>